KIRJALLINEN KYSYMYS E-0637/01

esittäjä(t): Theresa Villiers (PPE-DE) komissiolle

(6. maaliskuuta 2001)

Aihe: EU-rahoitus Jasser Arafatille

1. Voiko komissio vahvistaa, onko Jasser Arafat saanut rahoitusta EU:lta suoraan käteisenä rahana?

Jos vastaus on myönteinen, voiko komissio ilmoittaa:

- millaisia summia on maksettu käteisenä;

- kuinka paljon rahaa on kaiken kaikkiaan maksettu;

- milloin maksut suoritettiin;

- onko tällaisia maksuja tarkoitus jatkaa;

- mistä budjettikohdasta rahat otettiin;

- mihin kyseisen budjettikohdan määrärahat oli tarkoitettu;

- mitä komissio tekee varmistaakseen, että määrärahoja käytetään niiden käyttötarkoituksen mukaisesti;

- ovatko käteismaksut hyvän hallintotavan sääntöjen, lakien, säännösten tai periaatteiden vastaisia?

2. Voiko komissio kertoa etenkin, onko päätetty, että Arafatille maksetaan 2030 miljoonaa euroa kuussa niin kauan kuin vaikea tilanne Lähi-idässä jatkuu?

Christopher Pattenin komission puolesta antama vastaus

(15. toukokuuta 2001)

Komissio ei ole koskaan antanut suoraa rahoitusta presidentti Arafatille tai Palestiinan vapautusjärjestö PLO:lle. Kaikki yhteisön palestiinalaisalueille myöntämä tuki osoitetaan palestiinalaishallinnolle valtiovarainministeriön ja kansainvälisen yhteistyön ministeriön kautta.

Syyskuussa 1997 yleisten asioiden neuvosto pyysi komissiota myöntämään palestiinalaishallinnolle asteittaista rahoitusta niiden Palestiinalle kuuluvien kuukausittaisten verotulojen (alv ja tulli) korvaamiseksi, joita Israelin hallitus ei siirrä sille. Israel on velvollinen tekemään nämä siirrot vuoden 1994 Israelin ja Palestiinan taloudellisia suhteita koskevan pöytäkirjan (Pariisin pöytäkirja) VI artiklan mukaisesti. Tammikuussa 1998 myönnettiin 25 miljoonaa euroa budjettikohdasta 47-100 (MEDA). Rahoituksen ehdot ja toiminta vahvistetaan komission ja palestiinalaishallinnon valtiovarainministeriön välisessä rahoitussopimuksessa. Jotta varojen oikeanlaisesta käytöstä voitaisiin varmistua, niiden luovuttaminen edellyttää Palestiinalta tiettyjen ehtojen täyttämistä, kuten käyttömenojen ja tulojen vakauttaminen, käyttömenojen valvonta ja tasapainotetun budjetin hyväksyminen. Kansainvälinen valuuttarahasto (IMF) valvoo näiden ehtojen noudattamista. Rahastosta myönnetyt varat korvataan heti kun Israel jatkaa tilisiirtoja.

Lokakuussa 2000 Israelin hallitus jäädytti palestiinalaishallinnolle tarkoitetut tulot. Edellä mainitussa sopimuksessa vahvistettujen maksusitoumusten mukaisesti komissio luovutti varoista 27,5 miljoonaa euroa (25 miljoonaa euroa + korot) 7. marraskuuta 2000.

Koska tilanne palestiinalaisalueilla paheni, ja Israel jatkoi tilisiirtojen jäädyttämistä, komissio päätti 13. joulukuuta 2000 perustaa erityisen 90 miljoonan euron käteisrahaston budjettikohdasta 47-100 (MEDA). Ensimmäinen osa (30 miljoonaa euroa) uudesta rahastosta maksettiin 23. tammikuuta 2001. Tähän käteisrahastoon pätevät samat ehdot kuin ensimmäiseenkin rahastoon.

Joulukuusta 2000 lähtien koko alueen tilanne on huonontunut samoin kuin palestiinalaishallinnon taloudellinen ja budjettipoliittinen tila, kun Israel on sulkenut palestiinalaisalueet. Siitä lähtien kun kriisi alkoi lokakuussa 2000, Palestiinan liiketoiminta on vähentynyt 50 prosentilla, köyhyysaste on noussut 21 prosentista 32 prosenttiin ja väestöstä 38 prosenttia on työttömänä. Lisäksi sulkupolitiikka ja talouskriisi ovat heikentäneet vakavasti palestiinalaishallinnon kykyä toimia instituutiona.

Näissä olosuhteissa komissio päätti 13. maaliskuuta 2001 muuttaa jäljellä olevan 60 miljoonan euron käteisrahaston suoraksi budjettiavuksi, jotta se voisi vastata palestiinalaishallinnon tarpeisiin pidemmällä aikavälillä. Tämä päätös on täysin niiden päätelmien mukainen, jotka tehtiin yleisten asioiden neuvoston kokouksessa 26. helmikuuta 2001. Kokouksessa painotettiin tarvetta unionin merkittävälle roolille yhteisessä kansainvälisessä ponnistelussa palestiinalaisalueiden taloudellisen ja institutionaalisen romahduksen estämiseksi sekä tarvetta käyttää täysimääräisesti erityisestä käteisrahastosta saatavilla olevia varoja tätä tarkoitusta varten.

Tämän budjettiavun maksaminen edellyttää palestiinalaishallinnolta tiukan budjetin hyväksymistä, jota Kansainvälinen valuuttarahasto valvoo tarkasti. Lisäksi Palestiinan pitää ryhtyä toimiin korruptiota vastaan ja edistääkseen avoimuutta ja hyvää hallintotapaa. Budjettiavun maksaminen tapahtuu yhteisissä puitteissa kaikkien kansainvälisten rahoittajien kanssa tilapäisen yhdyskomitean (Ad hoc Liaison Committee) alaisuudessa.